**Atelierul 29**

Echipa de îndrumare:

Sef de lucrări dr. arh. Dragoș Perju,

Drd. arh. Silviu Preda,

Drd. Claudia Pipoş

Acest atelier pornește anul acesta într-o formulă nouă, deci vom avea ocazia să experimentăm, să cunoaștem și să învățăm împreună arhitectură.

UN ATELIER LIBER

Voi fiind diferiți, și proiectele voastre vor fi diferite. Suntem foarte interesați în explorarea unor răspunsuri diferite față de fiecare temă și sit. Atelierul nu va impune direcții precise, dimpotrivă.

Această deschidere se asociază cu încurajarea comunicării și a dezbaterilor dintre voi. Credem ca examinându-le critic și comparându-le între ele, modurile diferite de a gândi arhitectura capătă sens didactic.

UN ATELIER BAZAT PE PROIECT

Proiectul este un mod de a înțelege locul și tema. Nu vom aștepta prea mult înainte de a vă cere să veniți cu primele desene. Prin elaborarea variantelor succesive și prin critica lor ne vom da seama de realitatea și potențialul fiecărei situații de construire.

Vom încerca să înțelegem și să introducem in proiecte multitudinea de condiționări obiective și realiste, adesea nevăzute sau neștiute.

Vom urmări ca reprezentările grafice și machetele să fie complete, expresive și fidele spiritului fiecărui proiect, iar discursul ce le însoțește: succint și limpede.

UN ATELIER DESCHIS CĂTRE SOCIETATE ȘI CULTURĂ

Prin efortul vostru de documentare și prin prelegerile noastre de atelier, se va constitui treptat și cultura voastră profesională. Proiectele se vor așeza firesc în acest proces și vor da seamă de înțelegerea critică a arhitecturii contemporane și a multiplelor sale conexiuni cu societatea.